ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΟΑ**΄**

Παρασκευή 29 Αυγούστου 2025

Αθήνα, σήμερα στις 29 Αυγούστου 2025, ημέρα Παρασκευή και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 28-8-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΟ΄ συνεδριάσεώς του, της Πέμπτης 28 Αυγούστου 2025 σε ό,τι αφορά την ψήφιση στο σύνολο του σχεδίου νόμου: «Αναμόρφωση του πειθαρχικού δικαίου των υπαλλήλων του δημόσιου τομέα, σύσταση Ελληνικού Κέντρου Εμπειρογνωμοσύνης Διοικητικών Μεταρρυθμίσεων και λοιπές διατάξεις».)

Κυρίες και κύριοι συνάδελφοι, έχω την τιμή να ανακοινώσω προς το Σώμα το δελτίο επίκαιρων ερωτήσεων της Δευτέρας 1 Σεπτεμβρίου.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1249/25-8-2025 επίκαιρη ερώτηση του Βουλευτή Δωδεκανήσου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Γεωργίου Νικητιάδη προς την Υπουργό Εργασίας και Κοινωνικής Ασφάλισης, με θέμα: «Επαναφορά του επιδόματος ανεργίας στους πέντε (5) μήνες για τους εποχικώς εργαζόμενους».

2. Η με αριθμό 1254/25-8-2025 επίκαιρη ερώτηση του Βουλευτή Α΄ Ανατολικής Αττικής της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Γεώργιου Καραμέρου προς τον Υφυπουργό παρά τω Πρωθυπουργώ (Γ. Μυλωνάκη),με θέμα: «Πώς ανταποκρίθηκε το Μαξίμου όταν έμαθε για την εμπλοκή ιδιωτών στο σκάνδαλο του ΟΠΕΚΕΠΕ».

3. Η με αριθμό 1255/25-8-2025 επίκαιρη ερώτηση του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Υγείας, με θέμα: «Να δοθεί άμεση λύση για τη στελέχωση του Κοινοτικού Κέντρου Ψυχικής Υγείας Παίδων και Εφήβων (Κοι.Κε.Ψ.Υ.Π.Ε.) Ρεθύμνου».

4. Η με αριθμό 1252/25-8-2025 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Περιβάλλοντος και Ενέργειας,με θέμα: «Διαγωνισμός για την εξόρυξη αντιμονίου στη Βόρεια Χίο».

5. Η με αριθμό 1263/25-8-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμίαπρος τον Υπουργό Ανάπτυξης, με θέμα: «Η ακρίβεια και ο πληθωρισμός τροφίμων πλήττουν τις συνθήκες διαβίωσης των πολιτών και αυτό το καλοκαίρι».

6. Η με αριθμό 1250/25-8-2025 επίκαιρη ερώτηση της ανεξάρτητης Βουλευτού Πέλλας κυρίας Θεοδώρας Τζάκρη προς τoν Υπουργό Αγροτικής Ανάπτυξης και Τροφίμων,με θέμα: «Άμεση καταβολή προκαταβολών και επιτάχυνση των διαδικασιών καταβολής των τελικών αποζημιώσεων στους αγρότες της Πέλλας και της Ημαθίας για τις ζημιές στις δενδρώδεις καλλιέργειές τους από τους ανοιξιάτικους παγετούς».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1258/25-8-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τoν Υπουργό Αγροτικής Ανάπτυξης και Τροφίμων,με θέμα: «Οσμή ενός ακόμα σκανδάλου της διακυβέρνησης της ΝΔ συνιστά η λειτουργία ορισμένων διαπιστευμένων εταιρειών πιστοποίησης των βιολογικών προϊόντων».

2. Η με αριθμό 1256/25-8-2025 επίκαιρη ερώτηση του Βουλευτή Ιωαννίνων της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικολάου Έξαρχου προς τoν Υπουργό Αγροτικής Ανάπτυξης και Τροφίμων,με θέμα: «Να εξασφαλιστεί άμεσα η πλήρης άρδευση του κάμπου της Λαψίστας και το εισόδημα των αγροτών της περιοχής».

3. Η με αριθμό 1261/25-8-2025 επίκαιρη ερώτηση του Προέδρου της Κ.Ο. «ΝΕΑ ΑΡΙΣΤΕΡΑ» και Βουλευτή Μεσσηνίας κ. Αλέξανδρου Χαρίτσηπρος τον Υπουργό Περιβάλλοντος και Ενέργειας,με θέμα: «Αιτίες δασικών πυρκαγιών και ευθύνες του ΔΕΔΔΗΕ».

4. Η με αριθμό 1264/25-8-2025 επίκαιρη ερώτηση του Βουλευτή Β3΄ Νοτίου Τομέα Αθηνών της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Σπυρίδωνα Μπιμπίλα προς τον Υπουργό Κλιματικής Κρίσης και Πολιτικής Προστασίας,με θέμα: «Οι συνέπειες των καταστροφικών πυρκαγιών στο νησί της Χίου και η διερεύνηση των αιτιών πρόκλησής τους».

5. Η με αριθμό 1259/25-8-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τoν Υπουργό Αγροτικής Ανάπτυξης και Τροφίμων,με θέμα: «Μεροληπτική και άδικη η απόφαση απένταξης από το Μέτρο 23 για δικαιούχους καλλιεργητές ακτινιδίου στην Περιφερειακή Ενότητα Πιερίας».

6. Η με αριθμό 1262/25-8-2025 επίκαιρη ερώτηση του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς την Υπουργό Εργασίας και Κοινωνικής Ασφάλισης, με θέμα: «Να παρθεί πίσω η απαράδεκτη απόφαση της Δημόσιας Υπηρεσίας Απασχόλησης (Δ.ΥΠ.Α.) για τη διακοπή της αποζημίωσης λόγω μη ληφθείσας άδειας και για επιστροφή αναδρομικών από τους συμβασιούχους που εργάζονται στις σχολές της Δημόσιας Υπηρεσίας Απασχόλησης (Δ.ΥΠ.Α.)».

7. Η με αριθμό 1260/25-8-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τoν Υπουργό Αγροτικής Ανάπτυξης και Τροφίμων,με θέμα: «Δύο χρόνια μετά τον Daniel αγνοούνται τα πορίσματα και οι αποζημιώσεις των δενδροκαλλιεργητών».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4193/26-3-2025 ερώτησητου Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστάσιου Νικολαΐδη προς τον Υπουργό Υποδομών & Μεταφορών, με θέμα: «Άλυτο παραμένει το ζήτημα της κατάρτισης του Μητρώου Εμπειροτεχνών Εργοληπτών Δημοσίων Έργων και της διασφάλισης των δικαιωμάτων του κλάδου».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων μας ενημερώνει ότι θα συζητηθούν η 1265/25-8-2025,  η 1253/25-8-2025 και η 1257/25-8-2025 επίκαιρες ερωτήσεις.

Κατόπιν τούτου, εισερχόμαστε στη συζήτηση με μια μικρή αλλαγή, με την πρώτη με αριθμό 1253/25-8-2025 επίκαιρη ερώτηση πρώτου κύκλου της Βουλευτή Β1΄ Βορείου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Αφροδίτης Κτενά προς την Υπουργό Παιδείας, Θρησκευμάτων και Αθλητισμού, με θέμα: «Να παρθούν άμεσα μέτρα για το οξυμένο πρόβλημα της φοιτητικής στέγης». Θα απαντήσει ο κύριος Υπουργός.

Κυρία συνάδελφε, έχετε τον λόγο.

**ΑΦΡΟΔΙΤΗ ΚΤΕΝΑ:** Καλημέρα.

Κύριε Υπουργέ, ξεκινάει ακόμα μια ακαδημαϊκή χρονιά, με το πρόβλημα της φοιτητικής στέγης να χτυπάει «κόκκινο», ακόμα μια χρονιά με ακόμη χειρότερους όρους. Οι φοιτητές και οι οικογένειές τους αναζητούν φοιτητική στέγη για να ξεκινήσουν τις σπουδές τους, ειδικά όταν μιλάμε για τους πρωτοετείς.

Η κατάσταση είναι εκρηκτική, όπως μάλλον γνωρίζετε και από σχετικά δημοσιεύματα. Οι φοιτητικές εστίες διαθέτουν ελάχιστες κλίνες, σταγόνα στον ωκεανό. Καλύπτουν λιγότερο από 6% των αναγκών των φοιτητών. Δεκαεπτά πόλεις με πανεπιστημιακά τμήματα δεν έχουν καν εστίες. Η Φοιτητική Εστία Αθηνών είναι χαρακτηριστικό παράδειγμα. Εξυπηρετεί ανάγκες πέντε πανεπιστημίων. Διαθέτει διακόσια εβδομήντα τέσσερα δωμάτια, ενώ μόνο για το 2025 σε αυτά τα πανεπιστήμια είναι περίπου δέκα χιλιάδες οι εισακτέοι.

Αν πάμε τώρα στην άλλη μεριά, στη μεριά των ενοικίων, εκεί τα πράγματα είναι ακόμα χειρότερα ή το ίδιο άσχημα και δραματικά, όπου έχουμε πραγματικά τα νοίκια να ξεπερνούν κάθε όριο. Στην Αθήνα φτάνουν και τα 12 ευρώ το τετραγωνικό. Έχουν καταγράψει αύξηση πάνω από 150% τα τελευταία χρόνια. Και το φοιτητικό στεγαστικό επίδομα είναι πραγματικά για κλάματα: 1.500 ευρώ τον χρόνο, όταν στα μεγάλα αστικά κέντρα θέλεις 500 και 600 ευρώ νοίκι τον μήνα.

Για να μην μακρηγορήσω, ρωτάμε τα εξής. Με βάση τα παραπάνω, τι μέτρα προτίθεται να πάρει το Υπουργείο άμεσα με συγκεκριμένο χρονοδιάγραμμα ώστε να καλυφθούν αυτήν την ακαδημαϊκή χρονιά οι ανάγκες και να μπορέσουν οι φοιτητές να ξεκινήσουν με αξιοπρέπεια τις σπουδές τους, να μην αναγκαστούν να τις παρατήσουν, ειδικά όταν έχουν μπροστά τους τη δαμόκλειο σπάθη των διαγραφών και του ανώτατου ορίου φοίτησης. Και συγκεκριμένα, τι θα κάνετε για να εξασφαλιστεί δωρεάν στέγαση όλων των φοιτητών και φοιτητριών που σπουδάζουν εκτός τόπου μόνιμης κατοικίας, με σύγχρονους όρους -γιατί η κατάσταση στις εστίες, στην οποία δεν αναφέρθηκα, είναι πραγματικά άθλια-, σε ασφαλείς δημόσιες φοιτητικές εστίες. Και δεύτερον, για όσους δεν θα έχουν δωμάτιο στις εστίες τι θα κάνετε προκειμένου να τους στηρίξετε ουσιαστικά και να ανακουφίσετε τις λαϊκές οικογένειες από το τεράστιο κόστος του ενοικίου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κυρία Βουλευτή, το θέμα της φοιτητικής στέγης είναι πραγματικά μεγάλης σημασίας και η Κυβέρνηση του Κυριάκου Μητσοτάκη, όπως θα αποδείξω και στην πορεία, δίνει ιδιαίτερη σημασία στο θέμα αυτό για τη νέα φοιτήτρια και τον νέο φοιτητή. Και αυτό έχει αποδειχθεί τα τελευταία έξι χρόνια.

Λέτε, λοιπόν, στην ερώτησή σας ότι από την αύξηση του στεγαστικού επιδόματος αποκλείονται οι φοιτητές της Αθήνας και της Θεσσαλονίκης. Δεν είναι έτσι τα πράγματα. Θα θυμίσω ότι το 2019 το στεγαστικό φοιτητικό επίδομα ανερχόταν στα 1.000 ευρώ, ενώ το 2021-2022 επί κυβέρνησης Νέας Δημοκρατίας το φοιτητικό στεγαστικό επίδομα ήταν 1.500 ευρώ και 2.000 ευρώ σε περίπτωση συγκατοίκησης. Και αυτή η αύξηση αφορούσε όλα ανεξαιρέτως τα ανώτατα εκπαιδευτικά ιδρύματα της χώρας, άρα και της Αθήνας και της Θεσσαλονίκης. Από το 2023 και το 2024 στα περιφερειακά ΑΕΙ έχουμε δεύτερη αύξηση, που πάει στις 2.000 ευρώ και 2.500 ευρώ σε περίπτωση συγκατοίκησης.

Θα αναφέρω λοιπόν ότι οι αριθμοί μιλούν από μόνοι τους. Το συνολικό ποσό για το φοιτητικό στεγαστικό επίδομα αυξήθηκε από τα 51 εκατομμύρια για το ακαδημαϊκό έτος 2019-2020 σε 81.680.000 για το ακαδημαϊκό έτος 2023-2024.

Θέλω να επισημάνω και κάτι άλλο πολύ πιο σημαντικό και πολύ πιο εξειδικευμένο. Από φέτος το στεγαστικό επίδομα για τους φοιτητές που σπουδάζουν μακριά από τις εστίες τους, την κύρια κατοικία τους, επεκτείνεται και αφορά σε μίσθωση ακινήτου που βρίσκεται σε οποιονδήποτε δήμο εντός της περιφερειακής ενότητας, άσχετα με το αν στον δήμο αυτό εδρεύει ή όχι το πανεπιστημιακό ίδρυμα, το τμήμα ενδεχομένως, που φοιτά ο φοιτητής.

Έτσι, λοιπόν, δίνεται η δυνατότητα να μπορέσει να βρει και κάποιο άλλο οίκημα, κάποιο άλλο σπίτι για ενοικίαση με μικρότερο μηνιαίο μίσθωμα σε σχέση με τον δήμο ενδεχομένως που είναι το πανεπιστήμιο. Άρα, δίνεται και αυτή η δυνατότητα.

Απ’ όσα, λοιπόν, είπα σχετικά με το στεγαστικό επίδομα, προκύπτει ότι η Κυβέρνηση της Νέας Δημοκρατίας έχει και απαντήσεις και μέτρα, όπως ζητάτε στην ερώτησή σας, και μάλιστα δεν μένουμε σε απλές διακηρύξεις.

Παραμένει προσηλωμένη, λοιπόν, η Κυβέρνηση στη στήριξη της τριτοβάθμιας εκπαίδευσης, βελτιώνοντας τις συνθήκες διαβίωσης των φοιτητών, και ενισχύει την πρόσβασή τους στην ανώτατη εκπαίδευση με σημαντική αύξηση του στεγαστικού επιδόματος.

Δεν μένουμε, όμως, σε αυτό. Προχωρήσαμε στη δημιουργία νέων φοιτητικών εστιών μέσω ΣΔΙΤ σε έξι πανεπιστήμια συνολικής αξίας 737 εκατομμυρίων ευρώ, διαμορφώνοντας ένα περιβάλλον που θα επιτρέπει στους νέους μας να σπουδάζουν με καλύτερους όρους.

Πολύ επιγραμματικά αναφέρω: Πανεπιστήμιο Κρήτης, 255 εκατομμύρια. Δημοκρίτειο Πανεπιστήμιο Θράκης, 133 εκατομμύρια. Πανεπιστήμιο Θεσσαλίας, 116,7 εκατομμύρια. Δυτικής Μακεδονίας, 105,3. Δυτικής Αττικής, 82 εκατομμύρια. Εθνικό Μετσόβιο Πολυτεχνείο, 45,4 εκατομμύρια.

Στη δευτερολογία μου θα επανέλθω με περισσότερα στοιχεία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε τον λόγο.

**ΑΦΡΟΔΙΤΗ ΚΤΕΝΑ:** Κύριε Υπουργέ, τα στοιχεία που δώσατε είναι ακριβή. Συμφωνούμε. Ωστόσο, δείχνουν ακριβώς το μέγεθος της ανάγκης και το πόσο πίσω από τις ανάγκες είναι τα μέτρα που λέτε ότι έχει πάρει η Κυβέρνηση. Γιατί αν δεν ήταν έτσι, δεν θα ήμασταν σήμερα εδώ πέρα να συζητάμε αυτό το θέμα και δεν θα ήταν σε απόγνωση τόσες οικογένειες που ψάχνουν αυτήν τη στιγμή που μιλάμε στέγη.

Μου λέτε για τον Πρωθυπουργό και τις ενέργειες που έχει κάνει. Θα σας θυμίσω ότι ο Πρωθυπουργός είχε το θράσος πραγματικά να αναποδογυρίσει άλλη μια φορά την πραγματικότητα και να μιλήσει για δωρεάν σπουδές, τη στιγμή που τώρα συζητάμε για το δυσβάσταχτο κόστος και στέγης και διαβίωσης των φοιτητών, ακόμα κι αν είναι στην πόλη που είναι οι οικογένειές τους. Γιατί λέτε ότι δίνεται η δυνατότητα να μείνουν μακριά από τη σχολή σε άλλο δήμο κ.λπ.. Για τη μετακίνηση αυτών των φοιτητών τι κάνετε;

Θα πω μετά για τις εστίες με ΣΔΙΤ.

Ας πούμε και κάτι άλλο για τα μέτρα που παίρνει η Κυβέρνησή σας. Η κυρία Υπουργός, η κ. Ζαχαράκη, συμβούλεψε τις οικογένειες και τους φοιτητές που τώρα αναζητούν στέγη όταν συμπληρώνουν το μηχανογραφικό τους να προτιμήσουν σχολές που είναι κοντά στον τόπο κατοικίας τους, για να μην έρθουν αντιμέτωποι και αντιμέτωπες με αυτό το υψηλό κόστος διαβίωσης σπουδών τελικά.

Και λέμε ότι αυτή είναι η ελευθερία επιλογής την οποία ευαγγελίζεται το σύστημα της αγοράς το οποίο υπερασπίζεστε; Ποια ελευθερία επιλογής έχουν παιδιά που δεν έχουν χρήματα να σπουδάσουν σε άλλη χώρα; Αντίθετα φυσικά είναι όλοι οι δρόμοι ανοιχτοί για κάποιον που έχει χρήματα.

Σε σχέση με τις εστίες -γιατί δεν ακούσαμε κάτι για τις υφιστάμενες εστίες-, οι υφιστάμενες εστίες, κύριε Υπουργέ, ξέρετε ότι βρίσκονται σε άθλια κατάσταση. Και δεν φτάνει αυτό. Πάλι πριν λίγο καιρό το συζητούσαμε. Αφήσατε τελικά χωρίς σίτιση τους φοιτητές στη φοιτητική εστία Αθηνών.

Επίσης, αυτήν τη στιγμή που μιλάμε τους πετάνε έξω, ενώ δεν έχει αρχίσει η εξεταστική του Σεπτεμβρίου. Στη φοιτητική εστία του Πολυτεχνείου, ενώ έχει αρχίσει η εξεταστική, άρα έχει αρχίσει η ακαδημαϊκή χρονιά, όπως λέει η σχετική εγκύκλιος, δεν έχει ανοίξει ακόμα η σίτιση.

Μιλάμε, λοιπόν, για συνθήκες πραγματικά απαράδεκτες για τον 21ο αιώνα, ειδικά όταν η Κυβέρνησή σας μιλάει για δωρεάν παιδεία και επιπλέον -για να μη μας πείτε ότι είναι θέμα αυτοδιοίκητου πάλι- όταν η πολιτεία καταλήγει να ρυθμίζει λεπτομέρειες ακόμα και για το πότε και πώς θα διαγραφεί ένας φοιτητής.

Τώρα, σχετικά με τις εστίες με ΣΔΙΤ, ξέρετε πολύ καλά ότι έτσι όπως είναι η κατάσταση αυτήν τη στιγμή στις εστίες, αυτό που συμβαίνει είναι διαγωνισμός φτώχειας. Ο Πρωθυπουργός πέρυσι είχε προαναγγείλει τα ενοίκια στις εστίες, λέγοντας ότι προκειμένου να μην πληρώνουν τα 600-700 ευρώ που χρειάζονται στην αγορά για να νοικιάσουν, δεν θα ήταν άσχημο, θα προτιμούσαν οι οικογένειες να πληρώνουν κάτι παρακάτω σε εστίες με ΣΔΙΤ.

Είναι λοιπόν σαφές, είναι τάση παγκόσμια, έχει ανοίξει το real estate στην αγορά της φοιτητικής εστίας, τα ενοίκια «τρέχουν» αυτήν τη στιγμή που μιλάμε, γιατί υπάρχουν εστίες ιδιωτικές. Οι μεγάλοι μονοπωλιακοί όμιλοι, κατασκευαστικοί όμιλοι επενδύουν στον χώρο. Το ξέρετε. Είπατε μόνος σας για τα 700 εκατομμύρια ευρώ που ήδη έχουν επενδυθεί εκεί πέρα. Είναι σαφές ότι δεν κατασκευάζονται αυτές οι εστίες για να κάνουν κοινωφελές έργο. Γίνονται για να πάρουν τα λεφτά τους πίσω και να βγάλουν κέρδη.

Είναι εξάλλου αποκαλυπτικό ότι το ίδιο συμβαίνει σε όλη την Ευρωπαϊκή Ένωση και αυτό είναι ένας από τους στόχους της λεγόμενης διεθνοποίησης από εσάς. Και βέβαια ξέρετε πάρα πολύ καλά ότι το «ράλι» τιμών στα φοιτητικά ενοίκια στις φοιτητικές εστίες παγκοσμίως οδηγεί και το «ράλι» τιμών στο κόστος της λαϊκής στέγης συνολικά.

Την ίδια στιγμή τα πανεπιστήμια, ενώ διαθέτουν τεράστια ακίνητη περιουσία, δεν τη διαθέτουν για τις ανάγκες των φοιτητών και προτιμούν να την αξιοποιούν με επιχειρηματικά κριτήρια, προκειμένου να έχουν έσοδα από αυτήν τη δραστηριότητα. Είναι πάρα πολλά τα παραδείγματα. Δεν έχω χρόνο να τα παρουσιάσω όλα.

Επανέρχομαι στα ερωτήματά μας στα οποία δεν πήραμε απάντηση. Τι συγκεκριμένα μέτρα και με συγκεκριμένο χρονοδιάγραμμα θα πάρει η Κυβέρνησή σας, προκειμένου να καλύψει το εκρηκτικό πρόβλημα της φοιτητικής στέγης είτε σε δωρεάν ποιοτικές φοιτητικές εστίες, δωρεάν –ξαναλέω-, όχι με νοίκι, ή άμεσα με ενίσχυση του φοιτητικού στεγαστικού επιδόματος, προκειμένου να καλύπτονται οι ανάγκες; Τα ποσά που λέτε δεν φτάνουν να στηρίξουν την στέγη, το κόστος διαβίωσης ενός φοιτητή, μιας φοιτήτριας σήμερα όχι μόνο στα αστικά κέντρα, αλλά και στις επαρχιακές πόλεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Πριν ξεκινήσω τη δευτερολογία μου, θα σταθώ σε δύο-τρία σημεία στα οποία η κυρία Βουλευτής τοποθετήθηκε.

Το πρώτο δεν θέλω να μείνει αναπάντητο. Μιλήσατε για την Υπουργό κ. Ζαχαράκη. Απομονώσατε μία έκφραση που δεν συνάδει με την όλη τοποθέτησή της. Ποτέ η Υπουργός –και το λέω ξεκάθαρα και να γραφεί στα Πρακτικά- δεν έχει αφήσει είτε με λόγια είτε με πράξεις να εννοηθούν όλα όσα είπατε ή όλα όσα έχουν ακουστεί, δηλαδή να προτιμήσουν οι φοιτητές σχολές που είναι κοντά στον τόπο κατοικίας ή όχι. Ήταν μια γενικότερη τοποθέτηση και κατά τα ειωθότα, έτσι όπως συμβαίνει συνήθως, απομονώνονται κάποιες εκφράσεις και κάποιες λέξεις και δημιουργείται μια σπέκουλα πάνω σ’ αυτό.

Όσον αφορά μια δεύτερη παρατήρηση, μιλήσατε για μια παγκόσμια λογική και τάση. Νομίζω ότι τη γνωρίζετε. Εγώ τη γνωρίζω πολύ καλά εξαιτίας της ιδιότητός μου ως ακαδημαϊκού δασκάλου, ζώντας σε Ελβετία, Ολλανδία, Αμερική, αλλά και από πολλές άλλες χώρες. Σε καμία χώρα δεν υπάρχει 100% ταύτιση του αριθμού των φοιτητών με τις φοιτητικές εστίες. Να δούμε το τι γίνεται στη Μεγάλη Βρετανία, το τι γινόταν πριν το Βrexit, να δούμε το τι γίνεται στην Ολλανδία. Άρα, λοιπόν, η τάση αυτή ακολουθείται.

Όσον αφορά ένα τρίτο το οποίο είπατε σε σχέση με την επιχειρηματική λογική που έχουμε της περιουσίας των Ανωτάτων Εκπαιδευτικών Ιδρυμάτων, το γνωρίζω πάρα πολύ καλά ως πρύτανης για τέσσερα χρόνια του μεγαλύτερου ελληνικού πανεπιστημίου. Τα κληροδοτήματα, που είναι η περιουσία μας, υπόκεινται σε ειδικούς νόμους, που σημαίνει ότι δεν μπορούμε με τον νόμο που υπάρχει να χρησιμοποιήσουμε το οποιοδήποτε έσοδο κληροδοτήματος για οτιδήποτε άλλο. Άρα, δεν χρησιμοποιούμε την περιουσία για επιχειρηματική λογική.

**ΑΦΡΟΔΙΤΗ ΚΤΕΝΑ:** Είστε Κυβέρνηση, μπορείτε να νομοθετήσετε.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Πάμε τώρα στην ουσία. Όσον αφορά τη δωρεάν στέγαση στις φοιτητικές εστίες, παρέχεται σε φοιτητές προπτυχιακούς, μεταπτυχιακούς, διδακτορικούς. Να πω, λοιπόν, ότι στο ΕΚΠΑ έχουμε 960 διαθέσιμες κλίνες, στο Πολυτεχνείο 1.124 διαθέσιμες κλίνες, στο Οικονομικό Πανεπιστήμιο 278 διαθέσιμες κλίνες.

Όσο για την ανακαίνιση, προφανώς θα συμφωνήσω ότι χρειάζονται ανακαίνιση. Υπεγράφη πριν από ενάμιση μήνα προγραμματική σύμβαση μεταξύ του Υπουργείου Παιδείας, του ΙΝΕΔΙΒΙΜ και του Υπερταμείου συνολικού ύψους 24,8 εκατομμυρίων –το έχουμε συζητήσει και σε προηγούμενη ερώτησή σας- και η υλοποίηση προγραμματίζεται το 2025-2030. Οι φοιτητικές εστίες των υπολοίπων πανεπιστημίων: Πανεπιστήμιο Ιωαννίνων 1.142, ΠΑΜΑΚ 200, ΑΠΘ 1.572 κλίνες. Για να μη χάνουμε χρόνο, όλα τα πανεπιστήμια έχουν έναν ικανότατο αριθμό κλινών.

Να θυμίσω ότι πριν από τρεις μήνες υπεγράφη η σύμβαση για τη ριζική ανακατασκευή δυναμικότητας 170 κλινών της φοιτητικής εστίας του Παντείου Πανεπιστημίου, 13 εκατομμύρια.

Επίσης, να πω κάτι πάρα πολύ σημαντικό. Υπάρχουν ορισμένες περιοχές που δεν υφίστανται φοιτητικές εστίες -αυτό είναι γνωστό-, αφού οι περισσότερες πόλεις έχουν πανεπιστημιακά τμήματα. Το ΙΝΕΔΙΒΙΜ σε συνεργασία με τα πανεπιστήμια προχώρησε σε καταγραφή των αναγκών στις περιοχές αυτές και έχει ήδη προχωρήσει διαγωνιστική διαδικασία για μίσθωση δωματίων σε ξενοδοχειακές μονάδες, με στόχο την κάλυψη των στεγαστικών φοιτητικών αναγκών. Μέσω της διαδικασίας αυτής 250 κλίνες έχουν βρεθεί σε Φλώρινα, Ρέθυμνο, Ηράκλειο, Κεφαλονιά, Ζάκυνθο, Δράμα, Κιλκίς, Κατερίνη, Διδυμότειχο και Αθήνα. Άρα, λοιπόν, ό,τι κάνουμε το κάνουμε με έργα και με πράξεις.

Τέλος, για την οικονομία του χρόνου θα καταθέσω στα Πρακτικά σχετικό έγγραφο της Διεύθυνσης Δημοσίων Επενδύσεων του Υπουργείου μας με ενταγμένα έργα στο ταμειακό πρόγραμμα ανάπτυξης του Υπουργείου συνολικού ύψους 348 εκατομμυρίων ευρώ.

Άρα, λοιπόν, κυρία συνάδελφε, φαίνεται ξεκάθαρα ότι γνωρίζουμε το πρόβλημα, δεν το βάζουμε «κάτω από το χαλί». Προφανώς υπάρχει πρόβλημα φοιτητικής στέγης, όμως κάνουμε ουσιαστικά βήματα για την επίλυσή του. Παραλάβαμε το 2019 12.500 περίπου κλίνες στις φοιτητικές εστίες και υπολογίζουμε ότι με την ολοκλήρωση των έργων πάμε στις 21.000 κλίνες. Προχωρήσαμε σε αύξηση του στεγαστικού επιδόματος, ανακουφίζοντας τους φοιτητές και τις οικογένειές τους.

Προχωράμε, λοιπόν, σταθερά με σχέδιο, με σκληρή δουλειά, με όραμα για την πραγματική αναβάθμιση της φοιτητικής μέριμνας και την ενίσχυση των δημοσίων φοιτητικών υποδομών, πάντα στα δημοσιονομικά πλαίσια, αυτά που μπορεί να καλύψει το κράτος.

Σας ευχαριστώ πολύ.

(Στο σημείο αυτό ο Υφυπουργός Παιδείας, Θρησκευμάτων και Αθλητισμού κ. Νικόλαος Παπαϊωάννου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα συζητηθεί η δεύτερη με αριθμό 1265/25-8-2025 επίκαιρη ερώτηση πρώτου κύκλου της Βουλευτού Α΄ Ανατολικής Αττικής της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Ελένης Καραγεωργοπούλου προς τον Υπουργό Υγείας με θέμα: «Επικοινωνιακά τεχνάσματα που δεν αναβαθμίζουν το ΕΣΥ – Η πραγματικότητα των ασθενών και των εργαζομένων αποκαλύπτει κρίση και υποβάθμιση».

Κυρία συνάδελφε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ Υγείας, στη διάρκεια του Αυγούστου ο Πρωθυπουργός δήλωσε ικανοποιημένος επειδή από 15.000 και κάτι SMS, δηλαδή μηνύματα σε κινητά που εστάλησαν ως ερωτήματα σε ασθενείς σε 92 νοσοκομεία και 447 κλινικές, μόλις το 30% των ασθενών απάντησε, ενώ το 70% δεν απάντησε καθόλου ή δεν έχει απαντήσει ακόμα. Η Κυβέρνηση παρουσίασε αυτήν τη χαμηλή συμμετοχή ως απόδειξη ότι το ΕΣΥ αλλάζει, ενώ η ζοφερή πραγματικότητα αποκαλύπτει ότι πρόκειται για επικοινωνιακό τέχνασμα και όχι για αξιόπιστη πολιτική αποτίμηση. Η Κυβέρνηση δηλαδή πανηγυρίζει για το 30% των απαντήσεων σε μια πρόχειρη έρευνα, μη επιστημονική φυσικά, ενώ το 70% των πολιτών δεν απαντά ή επιλέγει τη σιωπή.

Αυτό όμως που δεν μπορεί να σιωπήσει είναι η πραγματικότητα ότι τα νοσοκομεία διαλύονται, οι γιατροί εξαντλούνται, οι ασθενείς πληρώνουν από την τσέπη τους και περιστατικά επικινδυνότητας αποκαλύπτουν την κατάρρευση, όπως το τραγικό περιστατικό της Αίγινας που γνωρίζει ήδη το πανελλήνιο, με την ηλικιωμένη γυναίκα που δυστυχώς δεν μεταφέρθηκε από κανένα ασθενοφόρο, γιατί δεν υπήρχε πλήρωμα ΕΚΑΒ λόγω της υποστελέχωσης και της έλλειψης συντονισμού σε ό,τι αφορά την κίνηση του ΕΣΥ.

Στο Νοσοκομείο «Γεννηματάς» επίσης κατέρρευσε ψευδοροφή την αμέσως επόμενη μέρα μάλιστα της πρωθυπουργικής δήλωσης, δηλαδή στις 18 Αυγούστου 2025. Παραλίγο να τραυματιστεί προσωπικό. Αυτό ήταν το τρίτο περιστατικό σε οκτώ ημέρες στο ίδιο νοσοκομείο. Είχαμε και την πτώση ανελκυστήρα εκεί.

Γιατροί και νοσηλευτές εξουθενωμένοι κρατούν το σύστημα υγείας όρθιο παρά την τραγική υποστελέχωση. Μόλις χθες είδαμε μία ακόμα ανακοίνωση εργαζομένων στο νοσοκομείο της Σάμου που καταγγέλλουν ότι υπάρχουν 32 οργανικές θέσεις κενές στο ακριτικό νησί της Σάμου και εργάζονται γιατροί και νοσηλευτές 32 συνεχόμενες ώρες με ό,τι αυτό μπορεί να σημαίνει για την ασφάλεια των ασθενών αλλά και του ίδιου του προσωπικού που κινδυνεύει να χάσει τη ζωή του κατά την επιστροφή στην οικία ή κατά τη μετάβασή του σε οποιοδήποτε άλλο σημείο μετά το πέρας του εξαντλητικού ωραρίου συνεχούς εργασίας 32 ωρών.

Οι πολίτες πληρώνουν ιδίοις χρήμασι ποσοστό 33% των συνολικών δαπανών υγείας όταν στον ΟΟΣΑ ο μέσος όρος είναι 15%. Δεν είναι όλοι μεγιστάνες, κύριε Υπουργέ, για να τυγχάνουν της προσοχής σας όπως συνέβη πολύ πρόσφατα με περιστατικό αλλοδαπού μεγιστάνα που νοσηλεύτηκε στο νοσοκομείο της Νίκαιας. Ενώ, λοιπόν, οι ασθενείς με ποσοστό 70% σιωπούν αρνούμενοι τη συμμετοχή στο επικοινωνιακό σας παιχνίδι εμπαιγμού, η Κυβέρνηση χειροκροτεί τον εαυτό της. Αντί για ενίσχυση προσωπικού υποδομών και χρηματοδότησης επιλέγει την απόπειρα δημιουργίας ψευδαισθήσεων.

Ερωτάσθε, κύριε Υπουργέ Υγείας, όχι Εμπορίου της Υγείας, πώς μπορεί να θεωρηθεί ένδειξη βελτίωσης του ΕΣΥ το γεγονός ότι μόλις το 30% των sms έλαβαν απάντηση; Με ποια επιστημονική εγκυρότητα προβάλλεται ένα τέτοιο στοιχείο ως βάση χάραξης πολιτικής; Ή μήπως είναι χάραξη πολιτικής η τοποθέτηση απινιδωτή σε ταξί όπως χθες αναρτήσατε στο διαδίκτυο σε μέσο κοινωνικής δικτύωσης εξαγγέλλοντας και αναγγέλλοντας την πρόθεση σας με τη σύμφωνη γνώμη του Υπουργού Αναπληρωτή Υπουργού Υποδομών και Μεταφορών κ. Κυρανάκη και της ομοσπονδίας ταξί ότι θα τοποθετηθούν απινιδωτές μέσα σε μέσα μεταφοράς. Ποιες άμεσες παρεμβάσεις θα υλοποιηθούν για την αποκατάσταση επικίνδυνων υποδομών στα δημόσια νοσοκομεία όπως στο «Γεννηματάς» ώστε να μην τίθεται πλέον σε κίνδυνο ασθενείς και εργαζόμενοι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία Καραγεωργοπούλου.

Κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Καταρχάς, σας ευχαριστώ πάρα πολύ για την ερώτηση. Πραγματικά σας ευχαριστώ γιατί μου δίνεται η ευκαιρία να πω επιτέλους στον ελληνικό λαό ορισμένα πράγματα για να τα αξιολογήσει.

Πρώτα απ’ όλα, θερμά συλλυπητήρια στην οικογένεια της θανούσης στην Αίγινα. Προφανώς δεν έχετε ασχοληθεί ιδιαίτερα με το θέμα. Αν είχατε ασχοληθεί θα ξέρατε ότι δεν υπήρχε θέμα ΕΚΑΒ διότι η Αίγινα δεν έχει σταθμό ΕΚΑΒ. Επρόκειτο περί αστοχίας του Κέντρου Υγείας Αιγίνης το οποίο είχε τρεις οδηγούς. Για κάποιους λόγους που ερευνά η ένορκη διοικητική εξέταση, εκείνη τη στιγμή και οι τρεις είχαν κλείσει τα κινητά τους. Το γιατί και πώς θα το ξέρουμε σε λίγες μέρες όταν λήξει η ένορκη διοικητική εξέταση. Σε κάθε περίπτωση, κάθε σύστημα υγείας έχει περιστατικά αστοχίας που μπορεί να παρουσιάσει και στα οποία μπορεί να επικεντρωθεί κάποιος εφόσον θέλει να το κάνει.

Ας πάμε στο «Γεννηματά». Γιατί εδώ θέλω επιτέλους να πω πράγματα για να καταλάβει ο κόσμος τι περνάμε στο ΕΣΥ. Πρώτα απ’ όλα, ως προς το εργαλείο αυτοαξιολόγησης που είπατε, τα επιστημονικά του κριτήρια κ.λπ., μάλλον είστε άσχετη με το θέμα αυτό. Δεν έχετε την παραμικρή ιδέα. Το εργαλείο ονομάζεται αυτοαξιολόγηση των νοσοκομείων. Εφαρμόζεται σε όλα τα μεγάλα συστήματα υγείας του κόσμου. Ως δείγμα εγκυρότητας επιστημονικής έχει τη συμμετοχή του 5%. Το 30% που απάντησε, για μας, είναι συγκλονιστικά μεγάλο δείγμα και ευχαριστώ τον κόσμο που απάντησε. Είναι διαρκές. Συνεχίζουμε να στέλνουμε sms. Δεν σταματάει. Κάθε μέρα. Όλοι όσοι παίρνουν εξιτήριο από δημόσιο νοσοκομείο λαμβάνουν ένα sms μετά από πέντε μέρες. Έχουν εφτά μέρες να απαντήσουν. Και όλα αυτά συγκεντρώνονται σε μια κεντρική βάση δεδομένων και βγαίνουν τα σχετικά σκορ από τα οποία εξάγουμε συμπεράσματα. Όχι διθυραμβικά, γιατί αυτό το εργαλείο υπάρχει για να σε κάνει να γίνεις καλύτερος, αλλά κυρίως για να ξέρουμε την πραγματική εικόνα. Εσείς θέλετε στην Ελλάδα να τα παρουσιάζετε όλα μίζερα. Έχετε πολιτικό συμφέρον να το κάνετε. Ο ασθενής όταν βγαίνει από το νοσοκομείο λέει πραγματικά αυτό που έζησε. Και, ναι, οι δείκτες δεν είναι τέλειοι, αλλά είναι πολύ καλύτεροι από όσο θέλετε να λέτε στην ελληνική κοινωνία ότι είναι το ΕΣΥ.

Πάμε στο «Γεννηματάς». Ακούστε, κύριε Πρόεδρε. Υποτίθεται ότι έπεσε ένας ανελκυστήρας. Γιατί λέω τη λέξη «υποτίθεται»; Αφήνω στην κρίση του ελληνικού λαού τα γεγονότα ως συνέβησαν. Μια τεχνολόγος έχει φορτώσει ένα μηχάνημα βαρύ μέσα στο ασανσέρ. Είναι μόνη της. Καταγγέλλει μετά ότι έπεσε το ασανσέρ. Αρχικά ότι έπεσε τρεις ορόφους προς το ισόγειο. Στη συνέχεια ότι κόλλησε μεταξύ των δύο ορόφων. Μέχρι εδώ εντάξει. Κατά την ένορκη διοικητική εξέταση που διατάξαμε κατέθεσε τα εξής. Την ώρα που άρχισε να πέφτει το ασανσέρ και έμειναν ανοιχτές οι πόρτες η πρώτη σκέψη ήταν να κουβαλήσει το βαρύ αυτό μηχάνημα και να το βγάλει έξω για να μην καταστραφεί από την πτώση. Πράγματι κατάφερε μέσα σε δευτερόλεπτα, όσο κάνει να πέσει ένα ασανσέρ, να πάρει το βαρύ μηχάνημα, να το πετάξει έξω και να σωθεί το μηχάνημα. Στη συνέχεια δεν προλάβαινε να βγει έξω και εμφανίστηκε μια άλλη κυρία και την τράβηξε για να βγει έξω από το ασανσέρ. Ποια είναι αυτή η κυρία; Δεν θυμάται. Βρέθηκε αυτή η κυρία; Όχι. Το ξαναλέω. Σκεφτείτε τη σκηνή. Πέφτει το ασανσέρ. Η πρώτη σκέψη της κυρίας είναι να πάρει το μηχάνημα και να το βγάλει έξω, όχι να σωθεί η ίδια να βγει. Προλαβαίνει και το κάνει και μετά προλαβαίνει και την τραβάει κάποιος έξω ο οποίος δεν ξέρουμε ποιος είναι. Έχω δει μια τέτοια σκηνή σε ένα «Die Hard», αν θυμάμαι καλά. Το είχε κάνει ο Μπρους Γουίλις.

Πάμε στην ουσία. Είναι χαλασμένος ο ανελκυστήρας; Υπήρχαν και δημοσιεύματα για χαλασμένο ανελκυστήρα. Ήρθε η εταιρεία μετά την καταγγελία. Μια χαρά ο ανελκυστήρας. Ο ανελκυστήρας δεν χρησιμοποιείται μέχρι σήμερα διότι για να λειτουργήσει μετά από μια τέτοια καταγγελία ένας ανελκυστήρας, καίτοι η εταιρεία λέει ότι λειτουργεί και δεν είχε ποτέ κανένα πρόβλημα, πρέπει αυτό να ελεγχθεί από την ανεξάρτητη επιτροπή της οποίας ηγείται ο οικείος δήμος, εν προκειμένω ο Δήμος Αθηναίων. Ο Δήμος Αθηναίων ήρθε και ήλεγξε τον ανελκυστήρα. Αναμένουμε το πόρισμα για το αν πράγματι έχει βλάβη. Θα το ξέρουμε εντός της σημερινής ημέρας, απ’ ό,τι ξέρουμε από τη διοίκηση.

Ως προς το αν εκδικηθήκαμε την υπάλληλο για την καταγγελία, καμία εκδίκηση. Η υπάλληλος στην αρχή είπε ότι θα συνεχίσει κανονικά τη βάρδια και ότι δεν έπαθε τίποτα. Στη συνέχεια μετά από τέσσερις ώρες πήγε και κατήγγειλε το περιστατικό στην αστυνομία και ήθελε να φύγει για διακοπές. Διέταξα την ΕΔΕ και έμεινε δύο μέρες για να καταθέσει στην ΕΔΕ. Ποιος θα κατέθετε στην ΕΔΕ; Το μηχάνημα ή η κυρία που δεν ευρέθη; Αφού η ίδια μόνο ήταν παρούσα στο περιστατικό. Και με το που κατέθεσε στην ΕΔΕ έφυγε κι έκανε δυο εβδομάδες διακοπές μέχρι και σήμερα. Άρα, καμία εκδικητική συμπεριφορά από τη διοίκηση του νοσοκομείου, όπως καταγγέλλουν οι συνδικαλιστές. Αυτά ως προς την υποτιθέμενη, κατά τη γνώμη μου –το τονίζω- πτώση του ανελκυστήρα. Θα δούμε και σήμερα όταν θα βγάλει και ο Δήμος Αθηναίων το πόρισμα εάν πράγματι αυτός ο ανελκυστήρας είχε οποιαδήποτε βλάβη. Θα το ξέρουμε σε λίγες ώρες. Μόλις βγει το πόρισμα, θα το δημοσιεύσω.

Πάμε λίγο τώρα στο θέμα της οροφής. Έκανε το ΚΚΕ ανάρτηση, στην κεντρική του ιστοσελίδα μάλιστα, μία φωτογραφία που ανέβασε μία εργαζόμενη του Νοσοκομείου «Γεννηματάς» για την οποία έχει διαταχθεί προκαταρκτική εξέταση που δείχνει πάνω από ένα κουζινάκι σε μια κουζίνα των κλινικών ότι είναι κενό ένα κομμάτι της ψευδοροφής. Λέει «να σε τι κατάσταση είναι τα δημόσια νοσοκομεία». Ποια είναι τα πραγματικά περιστατικά; Η τεχνική υπηρεσία του Νοσοκομείου «Γεννηματάς» –κάθε νοσοκομείο έχει μια τεχνική υπηρεσία- έχει διαπιστώσει ότι υπάρχει διαρροή νερού σε αυτήν την οροφή. Η τεχνική υπηρεσία έχει ανοίξει την οροφή και την έχει αφήσει ανοιχτή για να στεγνώσει για να μπορέσει να ολοκληρώσει την αποκατάσταση της οροφής. Η συγκεκριμένη υπάλληλος μπαίνει στο κουζινάκι, βλέπει ότι λείπει από την οροφή το σχετικό κομμάτι της οροφής, αυτό το χαρτάκι –δεν είναι καν μπετόν, ψευδοροφή είναι- το βγάζει φωτογραφία και το αναρτά στο διαδίκτυο «Δείτε σε τι κατάσταση είναι τα νοσοκομεία». Ποια φωτογραφία, δηλαδή; Τη φωτογραφία της αποκατάστασης βλάβης που εκείνη τη στιγμή επιτελεί η τεχνική υπηρεσία του νοσοκομείου. Και γι’ αυτό είμαστε εμείς σήμερα στη Βουλή να συζητήσουμε με την αξιότιμη κυρία συνάδελφο.

Κλείνω, για να καταλάβετε πως θα κάνουν την τρίχα τριχιά και θα παρουσιάζουν οτιδήποτε εμφανιστεί μπροστά τους για να πλήξουν την εικόνα του ΕΣΥ και την εμπιστοσύνη του κόσμου στο ΕΣΥ. Πότε; Αυτά θα τα πω στη δευτερολογία μου. Την ώρα που επιτελείται το μεγαλύτερο πρόγραμμα κτιριολογικής ανακαίνισης του ΕΣΥ όλων των εποχών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υπουργέ, σας έχουμε συνηθίσει να λειτουργείτε και να ενεργείτε ως κακός δημαγωγός προπαγάνδας του κυβερνητικού ανύπαρκτου έργου σε σχέση με το Εθνικό Σύστημα Υγείας. Οι πολίτες αναμένουν και δικαιούνται ένα σύστημα υγείας λειτουργικό και εσείς, αντί γι’ αυτό, μιλάτε με επικοινωνιακά τεχνάσματα εν είδει εμπαιγμού στην πραγματικότητα χρησιμοποιώντας και εργαλειοποιώντας μηνύματα -αν είναι δυνατόν!- μέτρησης ικανοποίησης και απαντήσεις των πολιτών σε ένα ΕΣΥ που μετά την πανδημία, αντί να το θωρακίσετε, το έχετε αφήσει πλήρως να καταρρεύσει και τείνετε διαρκώς και κάθε μέρα με συμπεριφορές πράξεις και αναγγελίες ότι πρόκειται να εμπορευματοποιήσετε ακόμα περισσότερο την υγεία και να ιδιωτικοποιήσετε όλο το σύστημα υγείας. (MA)

Πραγματικά, οι πολίτες αναμένουν κάτι τελείως διαφορετικό. Η εξαιρετικά χαμηλή ανταπόκριση, ότι το 70% των πολιτών δεν απαντά καθόλου, δεν μπορεί να λογιστεί ως επιτυχία. Η αδιαφορία και η αποχή του 70% είναι ένα πιο ανησυχητικό εύρημα. Η ασαφής μεθοδολογία. Δεν υπάρχουν εγγυήσεις για τον τρόπο διατύπωσης των ερωτήσεων, τη δειγματοληψία, την ανωνυμία, την αξιοπιστία της διαδικασίας αυτής.

Μια κυβέρνηση που θέλει να αξιολογήσει σοβαρά το ΕΣΥ θα αναθέσει ανεξάρτητη πανελλαδική έρευνα σε πανεπιστημιακά ή ερευνητικά ιδρύματα με επιστημονικά κριτήρια, δεν θα απουσιάζει η ανεξάρτητη αξιολόγηση. Εδώ δεν συμμετείχε καν ανεξάρτητος φορέας -πανεπιστήμιο, ερευνητικό ινστιτούτο- για να εγγυηθεί την εγκυρότητα, ανάλυση δεδομένων. Όταν τα αποτελέσματα τα παρουσιάζει αποκλειστικά η Κυβέρνηση, υπάρχει πάντα ένας κίνδυνος εργαλειοποίησης και το έχουμε δει να συμβαίνει διαρκώς.

Υπάρχει, λοιπόν, εργαλειακή χρήση, η κατάρρευση των υποδομών σε όλα τα νοσοκομεία της χώρας, ακόμα και στα κέντρα υγείας, όπου κανείς απευθύνεται για κάτι ως επείγον περιστατικό και δεν βρίσκεται γάζα, δεν βρίσκεται φάρμακο. Για να μην μιλήσω για τα αγροτικά ιατρεία, τα οποία υπολειτουργούν πλήρως και δεν στελεχώνονται καν από γιατρούς. Να μην μιλήσω για τα ράμματα που χρειάστηκε πολίτης της χώρας πριν από λίγες ημέρες και τον παρέπεμψαν σε φαρμακείο κοντινό να τα αγοράσει μόνος του. Να μην μιλήσω για τα κατάγματα, που δεν έχουν γάζες και τα δένουν τα σχετικά τραύματα με τραπεζομάντιλα σε αγροτικό ιατρείο της Μαγνησίας.

Υπάρχει, λοιπόν, πλήρης υποστελέχωση, χιλιάδες κενές οργανικές θέσεις, που κάνουν ακόμα και τους γιατρούς που αυτήν τη στιγμή με αυταπάρνηση εργάζονται με πολλαπλάσιες ώρες εργασίας από αυτές που θα έκανε να εργάζονται, μαζί με το νοσηλευτικό προσωπικό, στο σύνολο, να στοχεύουν πλέον την απόσυρσή τους από το Εθνικό Σύστημα Υγείας και τη μεταφορά τους σε χώρα του εξωτερικού με αξιοπρεπείς μισθούς, με χρόνο εργασίας που θα σέβεται τους ίδιους και θα σέβεται το Εθνικό Σύστημα Υγείας, τον ίδιο τον ασθενή, κάτι που δεν συμβαίνει σε αυτήν τη χώρα και διαρκώς απαξιώνεται.

Έχουμε ιδιωτική επιβάρυνση. Το 33% των συνολικών δαπανών υγείας πληρώνει ο καθένας από την τσέπη του. Στη Σάμο δεν υπάρχει οφθαλμίατρος στον δημόσιο τομέα, στο δημόσιο νοσοκομείο. Υπάρχει ένας ιδιώτης οφθαλμίατρος για ολόκληρο το νησί, αν είναι δυνατόν! Μαγνητική τομογραφία πρέπει να κάνει κάποιος και να πληρώσει από την τσέπη του, δεν υπάρχει δημόσιο για να κάνει μαγνητική τομογραφία στη Σάμο. Πρέπει να πάει στη Λέσβο, πρέπει να πάει σε άλλο νησί. Και μιλάμε για συνταξιούχους και ανθρώπους που παίρνουν 300 και 400 ευρώ σύνταξη.

Μπορεί για εσάς να μην σημαίνει τίποτα το να έχετε πρόβλημα υγείας, γιατί θα έρθει το ελικόπτερο να σας πάρει, θα έρθει το πρωθυπουργικό αεροσκάφος να μετακομίσει τον κ. Μητσοτάκη εκεί που θα χρειαστεί να νοσηλευτεί και σε χώρα του εξωτερικού. Αλλά στην Ελλάδα του σήμερα ο μικροσυνταξιούχος θα πεθάνει. Η γυναίκα που θα βρεθεί αβοήθητη στην παραλία, δεν θα υπάρχει οδηγός ασθενοφόρου να τη μεταφέρει. Σε ολόκληρο το νησί της Σάμου υπάρχει ένα ασθενοφόρο και πρέπει να μεταφέρει τον ασθενή από το Καρλόβασι, τριάντα τέσσερα χιλιόμετρα μακριά, με στροφές ο δρόμος, στο Νοσοκομείο της Σάμου, που είναι υποστελεχωμένο και λείπουν όλες σχεδόν οι ειδικότητες γιατρών. Τριάντα δύο οργανικές θέσεις κενές, σας λέει κάτι;

Διαβάσατε την ανακοίνωση εργαζομένων στο νησί της Σάμου χθες; Υπάρχει ηθική εξουθένωση του προσωπικού, δεν αντέχει άλλο αυτό το φορτίο το προσωπικό της χώρας. Γιατροί και νοσηλευτές νιώθουν ότι η πολιτεία τους εγκαταλείπει. Οι πολίτες πεθαίνουν αβοήθητοι. Δεν υπάρχει κράτος πουθενά και ας φορολογούνται πολύ σκληρά. Από τις ελάχιστες απολαβές που έχουν, τους αφαιρείτε μεγάλο μέρος αυτού του ποσού για να καλυφθούν τα έξοδα νοσηλείας τους, τα έξοδα για τα οποία τους λέτε τώρα «πηγαίνετε σε ιδιώτη γιατρό», που θα κατοικοεδρεύσει μέσα στο δημόσιο νοσοκομείο «για να εξυπηρετηθείτε». Είναι ντροπή και θα έπρεπε να λογοδοτήσετε και να ντρέπεστε και όχι να μιλάτε για το ΕΣΥ με τον τρόπο που μιλάτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία συνάδελφε.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ευχαριστώ, κύριε Πρόεδρε.

Επιτρέψτε μου ένα οφειλόμενο σχόλιο στην κυρία συνάδελφο περί εργαλειοποίησης των στοιχείων από την Κυβέρνηση. Εκπροσωπεί ένα κόμμα που εμπορεύτηκε επί μήνες τις θεωρίες περί ξυλολίου. Πάνω σε αυτό έχτισε η κυρία Πρόεδρος της Πλεύσης Ελευθερίας και εσείς, κυρία συνάδελφε, πολιτική καριέρα. Και τώρα που βγήκε το επίσημο πόρισμα ότι όλα αυτά είναι παραμύθια της Χαλιμάς -είχατε την ευκαιρία να το πείτε, αλλά δεν το είπατε- δεν είπατε ένα συγγνώμη στον ελληνικό λαό για όλα τα ψέματα που λέγατε τόσο καιρό. Και θα πείτε σε μένα για εργαλειοποίηση;

Γιατί στη Σάμο υπήρχε μαγνητικός τομογράφος πριν να γίνω εγώ Υπουργός Υγείας και χάλασε τώρα; Αντιθέτως, επί δικής μου θητείας μπήκε και ο αξονικός τομογράφος στο Ταμείο Ανάκαμψης και ο μαγνητικός τομογράφος στο ΕΣΠΑ. Το ένα μηχάνημα θα είναι μέχρι τέλος του χρόνου, το άλλο μέχρι το καλοκαίρι που θα μας έρθει. Σαράντα χρόνια δεν είχε αξονικό και μαγνητικό τομογράφο η Σάμος, τώρα θα αποκτήσει επί θητείας μου και βρίζετε εμένα. Και δεν ντρέπεστε! Τόσο άσχετη είστε.

Πάμε, λοιπόν, τώρα στο άλλο που είπατε για τη Μαγνησία, για να καταλάβετε, κύριε Πρόεδρε, πώς κτίζεται όλη αυτή η μιζέρια και η κακομοιριά κατά του ΕΣΥ. Ποια είναι τα πραγματικά περιστατικά. Διαβάζω από την ανακοίνωση της 5ης ΥΠΕ, όπου για πρώτη φορά άκουσα τόσο οργισμένους τους εργαζόμενους της 5ης ΥΠΕ για αυτό το οποίο έγινε στην πλατεία του Κεραμιδίου. Γιατί σε αυτό αναφέρεστε.

Στην πλατεία του Κεραμιδίου, λοιπόν, είχε ένας συμπολίτης μας ένα ατύχημα. Στο Κεραμίδι υπάρχει περιφερειακό ιατρείο. Δεν περίμενα να το ξέρετε. Εδώ δεν ξέρατε ότι δεν υπήρχε ΕΚΑΒ στην Αίγινα. Άρα, τι να συζητήσω τώρα. Αλλά, ας τα πω για να ακούσει ο ελληνικός λαός.

Από την πρώτη μέρα ίδρυσης του ΕΣΥ, κύριε Πρόεδρε, τα περιφερειακά ιατρεία είναι ανοιχτά τα σαββατοκύριακα και δεν το ήξερα; Δεν το ξέρετε, αλλά τα περιφερειακά ιατρεία είναι ανοιχτά Δευτέρα με Παρασκευή εργάσιμες ώρες, από το 1980. Πράγματι, λοιπόν, δεν ήταν ανοιχτό το Σάββατο το περιφερειακό ιατρείο. Θα μου πείτε, γιατί να μην είναι ανοιχτά τα σαββατοκύριακα τα περιφερειακά ιατρεία; Καλώς θα μου το πείτε. Ποτέ δεν ήταν. Χρειαζόμαστε το διπλάσιο προσωπικό για να είναι.

Αντιθέτως, φέτος, ειδικά στο περιφερειακό ιατρείο Κεραμιδίου είχαμε βρει εθελοντή γιατρό και πήγαινε κάθε δεύτερο σαββατοκύριακο εθελοντικά. Αλλά αυτό ήταν το σαββατοκύριακο που δεν ήταν ο εθελοντής γιατρός. Δεν του έδεσε κανένας το χέρι ή το πόδι με τραπεζομάντιλο γιατί δεν είχε γάζες το περιφερειακό ιατρείο. Το περιφερειακό ιατρείο ήταν κλειστό και πήραν το ΕΚΑΒ για να έρθει και το ΕΚΑΒ πήγε στο χωριό αυτό –που αν δείτε τον χάρτη, θα καταλάβετε- μέσα σε σαράντα λεπτά. Τον πήρε, τον πήγε στο Νοσοκομείο Βόλου, τον χειρούργησε και ο άνθρωπος τώρα είναι μια χαρά. Αυτό δεν το είπατε. Αλλά θέλατε να ανακυκλώσετε στη Βουλή, όπως κάνατε με το ξυλόλιο, τα παραμύθια περί τραπεζομάντιλου γιατί τέτοιοι είστε, ψεύτες και απατεώνες. Αυτό είστε. Πολιτικοί ψεύτες και απατεώνες, που ζείτε πάνω στη μιζέρια των ανθρώπων. Πουλάτε μιζέρια όλη την ημέρα μπας και πάρετε καμιά ψήφο και δεν ντρέπεστε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Είστε δημαγωγός και κακόφωνος.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Αυτό που σας λέω, κυρία μου. Εσείς ειδικά λέγατε για το ξυλόλιο από το πρωί μέχρι το βράδυ. Ξυλόλιο και ξυλόλιο και ξυλόλιο και τώρα μια συγγνώμη δεν είπατε για τα ψέματά σας πάνω στους νεκρούς, για να πάρετε ψήφους πάνω στους νεκρούς και δεν είχατε να πείτε μια συγγνώμη που τρελάνατε τον κόσμο με τα ψέματά σας. Ψεύτες! Μέσα στη Βουλή όλη την ημέρα λέγατε αυτά και τώρα που βγήκε το πόρισμα δεν έχετε να πείτε μια συγγνώμη.

Λοιπόν, πάμε στο ΕΣΥ. Κύριε Πρόεδρε, το Νοσοκομείο «Γεννηματά» -και είμαι πολύ περήφανος- επί θητείας μου, αυτήν τη στιγμή που μιλάμε, γίνονται ταυτόχρονα τα εξής έργα, μόνο για το Νοσοκομείο «Γεννηματά» που είχατε το θράσος να με ρωτήσετε: Ανακαίνιση Καρδιολογικής Κλινικής, ανακαίνιση Αιμοδυναμικού Εργαστηρίου, αναβάθμιση όλου του κλιματισμού, ανακαίνιση της Αγγειοχειρουργικής Κλινικής, αναβάθμιση του χώρου computer room. Συνολικό κόστος έργων ανακαίνισης στο Νοσοκομείο «Γεννηματάς», 4.570.000 ευρώ. Είναι το μεγάλο πρόγραμμα ανακαίνισης στο Νοσοκομείο αυτό από την κατασκευή του, για να ξέρει ο κόσμος.

Αυτήν τη στιγμή στο ΕΣΥ υλοποιούμε, κύριε Πρόεδρε, συνολικά έργα ανακαίνισης σε 93 νοσοκομεία, 160 κέντρα υγείας, συνολικού προϋπολογισμού 600 εκατομμυρίων ευρώ. Πείτε μου μία θητεία ενός Υπουργού, οποιασδήποτε κυβερνήσεως, που έκανε έργα ανακαίνισης, όχι 600 εκατομμυρίων, αλλά έστω 60 εκατομμυρίων.

Την ώρα, λοιπόν, που χτίζουμε το ΕΣΥ ολόκληρο καινούργιο από την αρχή και κάθε μέρα κάνω εγκαίνια σε μια καινούργια κλινική που ανακαινίζουμε, έχετε το θράσος να μου λέτε και να μου κάνετε ερώτηση στη Βουλή για μία φωτογραφία ψεύτικη που ανήρτησε μια υπάλληλος από έργα αποκατάστασης της τεχνικής υπηρεσίας του Νοσοκομείου. Για να καταλάβετε τι πολιτικό πράγμα είστε ακριβώς.

Τέλος, επειδή μου είπατε τέσσερις φορές ότι η Ελλάδα πληρώνει 33% ιδιωτική συμμετοχή, ενώ ο ΟΟΣΑ είναι στο 15%. Πράγματι. Το 2019 που ήλθαμε στην εξουσία ξέρετε πόσο ήταν; Ήταν 35%. Πράγματι λοιπόν, αυτά τα έξι χρόνια το 35% ιδιωτική συμμετοχή έχει πέσει. Έχει πέσει η ιδιωτική συμμετοχή κατά δύο μονάδες, από το 35% στο 33%. Είναι αρκετό; Όχι. Θέλουμε να πέσει περισσότερο. Αλλά αυτό που μου λέτε δεν είναι ένα πρόβλημα του Υπουργού εμπορίου της υγείας Γεωργιάδη. Αυτό είναι ένα πρόβλημα που υπάρχει στην Ελλάδα εδώ και σαράντα χρόνια -η μεγάλη ιδιωτική συμμετοχή στην υγεία- για διάφορους λόγους. Δεν είναι κατ’ ανάγκην κακό, έχει και θετικές οπτικές. Αλλά και σε αυτόν τον δείκτη, αυτά τα χρόνια πάμε καλύτερα από ό,τι πριν.

Άρα, για να ανακεφαλαιώσω: Έχει προβλήματα το σύστημα; Προφανώς. Εργαζόμαστε για να τα λύσουμε; Βεβαίως. Πάμε καλύτερα; Βέβαια. Όταν ανακαινίζουμε τα νοσοκομεία η κριτική της συμμορίας μιζέριας είναι ότι δεν κάνουν τα ντουβάρια τη θεραπεία. Όταν δεν τους αρέσει ένα ντουβάρι, λένε «δείτε το ντουβάρι, πέφτει. Ντροπή ο Γεωργιάδης, αφήνει τα νοσοκομεία να καταρρεύσουν». Είτε τα φτιάχνουμε είτε δεν τα φτιάχνουμε, πάλι φταίμε. Το ότι ανακαινίζουμε όλα τα νοσοκομεία από την αρχή ούτε που το έχετε πάρει είδηση.

Έρχεστε στη Βουλή -επαναλαμβάνω και κλείνω, κύριε Πρόεδρε-, ειδικά εσείς και προσωπικά, όχι μόνο ως κόμμα που κάνετε αυτή την προπαγάνδα πάνω στα πτώματα με όλες τις θεωρίες συνωμοσίας, που τώρα κατέρρευσαν και δεν έχετε τη ευγένεια ψυχής, τη μεγαλοψυχία, τη μεγαλοπρέπεια να πείτε «κάναμε λάθος, παρασυρθήκαμε», αλλά έρχεστε εδώ ακόμα με ύφος τιμητού, ενώ γίνατε ρεζίλι των σκυλιών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο Βουλευτής κ. Χρήστος Μπουκώρος ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Θα συζητηθεί η πρώτη με αριθμό 1257/25-8-2025 επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Αφροδίτης Κτενά προς την Υπουργό Παιδείας, Θρησκευμάτων και Αθλητισμού με θέμα: «Να παρθούν άμεσα όλα τα απαραίτητα μέτρα για την αναβάθμιση του ρόλου της διαπολιτισμικής εκπαίδευσης».

Ελάτε, κυρία συνάδελφε.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Κύριε Υπουργέ, η ερώτηση αφορά τη διαπολιτισμική εκπαίδευση, τους όρους λειτουργίας της και την κατάσταση στην οποία βρίσκεται. Διότι, η διαπολιτισμική εκπαίδευση στη χώρα μας αποτελεί αποπαίδι της εκπαίδευσης, όταν όλες οι άλλες βαθμίδες και τα είδη εκπαίδευσης πραγματικά έχουν παρόμοια προβλήματα με τη διαπολιτισμική. Ωστόσο, μιλάμε για μια ομάδα σχολείων που είναι πραγματικά απαραίτητα και ο ρόλος τους γίνεται όλο και πιο σημαντικός στις μέρες μας, όπου γενικεύονται οι συγκρούσεις στην περιοχή, οι προσφυγικές ροές έχουν ξεπεράσει κάθε προηγούμενο, η χώρα μας έχει αναλάβει τον ρόλο του δεσμοφύλακα για χάρη της Ευρωπαϊκής Ένωσης και η εμπλοκή της βαθαίνει σε όλα τα μέτωπα που είναι μπλεγμένο και το ΝΑΤΟ.

Άρα, είναι μεγάλη ανάγκη να στηριχθούν τα διαπολιτισμικά σχολεία, να αναπτυχθούν, να υποστηριχθούν και να καλυφθούν οι ανάγκες σε δασκάλους, καθηγητές, ψυχολόγους, κτήρια, οι ανάγκες μεταφοράς, όλες οι ανάγκες που έχουν και τα υπόλοιπα σχολεία. Εδώ όμως, έχουν έναν ιδιαίτερο χαρακτήρα. Και βέβαια είναι προβληματικό το ότι λειτουργούν σε ένα θεσμικό πλαίσιο απαρχαιωμένο, του ΄96, όταν τότε η διαπολιτισμική εκπαίδευση είχε στόχο να καλύψει τις ανάγκες παιδιών από άλλες χώρες που ερχόντουσαν εδώ, δεν είχαν τη γλώσσα, αλλά αφορούσαν κατηγορίες όπως πρεσβευτών ή εργαζομένων από άλλες χώρες.

Εδώ μιλάμε πια για μία κατάσταση όπου το Υπουργείο πρέπει να σκύψει πάνω σε αυτά τα σχολεία. Είναι χαρακτηριστικό για παράδειγμα ότι απουσιάζουν από τον σχεδιασμό του Υπουργείου, απουσιάζουν από τις σχετικές εγκυκλίους που εκδίδονται κάθε χρόνο, απουσιάζουν από την ηλεκτρονική πλατφόρμα εγγράφων, ώστε να ξέρουν οι γονείς να τα δηλώνουν.

Άρα, ζητάμε να μας απαντήσετε τι μέτρα θα πάρετε προκειμένου να συμπεριληφθούν τα σχολεία αυτά στον σχεδιασμό του Υπουργείου, γι’ αυτήν τη χρονιά, άμεσα. Είναι πάρα πολύ σημαντικό να οριστεί -γιατί είναι ειδικές οι ανάγκες σε αυτά τα σχολεία- με υπουργική απόφαση ανώτατο όριο 15 μαθητών ανά τμήμα, με κατώτατο 8 μαθητών ανά τμήμα, να προβλεφθεί θέση υποδιευθυντή ανά 80 μαθητές αντί 120 για να καλύπτονται οι ειδικές ανάγκες σε αυτά τα σχολεία. Πρέπει να καλυφθούν με μόνιμες θέσεις εργασίας όλες οι απαραίτητες ειδικότητες, ώστε να μπορούν να γίνονται και όλα τα ειδικά προγράμματα που απαιτούνται σε αυτά τα σχολεία, ώστε τα παιδιά να μπορούν και να λάβουν την εκπαίδευση που χρειάζεται αλλά και να ενταχθούν στην κοινωνία μας. Και βέβαια, να αντιμετωπιστεί το μεγάλο πρόβλημα της μεταφοράς, που καταλαβαίνετε ότι σε αυτά τα σχολεία είναι ιδιαίτερα έντονο, γιατί σπανίως οι μαθητές ζουν εκεί που είναι τα σχολεία καθώς είναι μόνο νομίζω 13 δημοτικά και 13 γυμνάσια-λύκεια ανά τη χώρα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κυρία συνάδελφε, θέλω να σας ευχαριστήσω για την ερώτησή σας. Είναι σημαντικό να αναδεικνύουμε ζητήματα που αφορούν τη διαπολιτισμική εκπαίδευση, γιατί εκεί χτυπάει πραγματικά η καρδιά της ισότητας και της αλληλεγγύης στο σχολείο μας. Στα διαπολιτισμικά σχολεία συναντιούνται διαφορετικές γλώσσες, κουλτούρες, εμπειρίες και δημιουργείται ουσιαστικά ένας μικρός καθρέφτης της κοινωνίας που θέλουμε να είναι και ανοικτή και συμπεριληπτική.

Σε ό,τι αφορά τώρα στη νέα πλατφόρμα εγγραφών για την Α΄ Δημοτικού κατά την πρώτη λειτουργία της για το σχολικό έτος 2025-2026 στην ΚΥΑ που δημοσιεύτηκε για τις ηλεκτρονικές εγγραφές μαθητών Α΄ Δημοτικού στα δημόσια δημοτικά σχολεία γενικής εκπαίδευσης, μέσω της πλατφόρμας «Εγγραφή στην Α΄ Δημοτικού» του Υπουργείου Παιδείας, προβλέφθηκε διαδικασία ηλεκτρονικών εγγραφών μαθητών Α΄ Δημοτικού στα δημόσια δημοτικά σχολεία γενικής εκπαίδευσης για το σχολικό έτος 2025-2026 και εντεύθεν. Επιπλέον, από φέτος χρησιμοποιείται η ηλεκτρονική πλατφόρμα χωροταξικής κατανομής.

Στη συγκεκριμένη πλατφόρμα κάθε διεύθυνση πρωτοβάθμιας εκπαίδευσης σχεδιάζει σε ψηφιακό χάρτη τα όρια της σχολικής περιφέρειας κάθε δημοτικού σχολείου. Η εφαρμογή αντλεί αυτόματα από το myschool τους μαθητές που φοιτούν από τα δημόσια νηπιαγωγεία και κατανέμει χωροταξικά βάσει της ταχυδρομικής τους διεύθυνσης τους μαθητές που πρόκειται να φοιτήσουν στα δημοτικά σχολεία όπου αντιστοιχεί η σχολική περιφέρεια που έχει προηγουμένως σχεδιάσει το αρμόδιο τμήμα της Δ.Π.Ε.. Για τις εγγραφές των μαθητών-μαθητριών Α΄ Δημοτικού σε υπερτοπικά δημοτικά σχολεία, όπως είναι τα διαπολιτισμικά, τα μειονοτικά και τα ειδικά σχολεία, που δεν εμπίπτουν στην ανώτερη περίπτωση στην οποία αναφέρθηκα, εφαρμόζεται αποκλειστικά η διαδικασία της δια ζώσης εγγραφής, σύμφωνα εξάλλου με το άρθρο 7 του Προεδρικού Διατάγματος 79/2017. Αυτό βέβαια δεν σημαίνει ότι δεν πραγματοποιήθηκαν εγγραφές στα εν λόγω σχολεία. Οι εγγραφές πραγματοποιούνται εκτός πληροφοριακού συστήματος, όπως ανέκαθεν γίνονται.

Το συγκεκριμένο σχολείο, το οποίο αναφέρατε κιόλας, διαπολιτισμικής εκπαίδευσης Νέας Ιωνίας υπάρχει και αυτό στη βάση δεδομένων στην πλατφόρμα χωροταξικής κατανομής, αλλά από τη Διεύθυνση Β΄ Αθήνας δεν σχεδιάστηκε σχολική περιφέρεια γύρω από αυτό, δεδομένου ότι το σχολείο αυτό είναι υπερτοπικό και δέχεται μαθητές και μαθήτριες από πολλές περιοχές.

Να σημειώσουμε στο σημείο αυτό ότι σε ολόκληρη τη χώρα λειτουργούν 24 διαπολιτισμικά σχολεία, εκ των οποίων τέσσερα δημοτικά σχολεία στην Αττική. Δεν υπάρχει, κυρία συνάδελφε, καμία σκοπιμότητα παρεμπόδισης των εγγραφών των παιδιών στα διαπολιτισμικά δημοτικά σχολεία. Άλλωστε, αυτό αποδεικνύεται από τους αριθμούς και το γεγονός ότι υπάρχουν ήδη 1.756 ενεργοί μαθητές.

Σε περίπτωση που κάποιος μαθητής έκανε αίτηση ηλεκτρονικά στην εφαρμογή της Α΄ Δημοτικού και κατανεμήθηκε χωροταξικά με βάση τη διεύθυνση κατοικίας του στο πλησιέστερο δημοτικό σχολείο, αλλά επιθυμεί να φοιτήσει στο συγκεκριμένο σχολείο, έχει τη δυνατότητα να κάνει μετεγγραφή, η οποία πρέπει να εγκριθεί και από τον διευθυντή εκπαίδευσης. Υπάρχει η πρόθεση, όμως συντρέχουν ειδικές προϋποθέσεις και διαφορετικό πλαίσιο για να εφαρμοστεί η ηλεκτρονική εγγραφή, όπως είπατε στην ερώτησή σας, σε αυτά τα σχολεία τα διαπολιτισμικά, η οποία όμως πρέπει να εξεταστεί όπως καταλαβαίνετε ενδελεχώς και από τις υπηρεσίες μας.

Άλλωστε, αυτό έχει υλοποιηθεί για την εγγραφή στην Α΄Λυκείου των διαπολιτισμικών σχολείων μέσω της ήδη γνωστής εφαρμογής e-eggrafes, για την οποία επισημαίνεται ότι ήδη τα παιδιά που φοιτούσαν σε διαπολιτισμικό γυμνάσιο μπορούν να συνεχίσουν σε διαπολιτισμικό λύκειο και όσα φοιτούσαν στην Α΄ ή και στη Β΄ τάξη διαπολιτισμικού λυκείου να ανανεώσουν την εγγραφή τους για την επόμενη τάξη του ίδιου σχολείου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Κτενά, έχετε τον λόγο.

**ΑΦΡΟΔΙΤΗ ΚΤΕΝΑ:** Κύριε Υπουργέ, από την απάντησή σας καταλαβαίνω ότι αναγνωρίζετε ότι υπάρχει πρόβλημα στη διαπολιτισμική εκπαίδευση, αλλά και ότι είναι αναγκαία. Η ερώτηση λοιπόν είναι, και δεν κατάλαβα από την απάντησή σας, αν απαντήσατε σε αυτήν:

Τι μέτρα θα πάρετε προκειμένου να ενισχύσετε τη διαπολιτισμική εκπαίδευση, να αναγνωρίσετε τον ρόλο της, να τον ενισχύσετε και να τον υποστηρίξετε. Για παράδειγμα ποια είναι η πολιτική του Υπουργείου στο θέμα της διαπολιτισμικής εκπαίδευσης; Υπάρχει σχετική διεύθυνση;

Πάμε τώρα στο συγκεκριμένο σχολείο, όπου η επίσκεψή μας εκεί στάθηκε πραγματικά αφορμή για να ασχοληθούμε με το θέμα και να το αναδείξουμε. Εκεί πραγματικά γίνεται ένα σημαντικό έργο, όπως φαντάζομαι σε όλα τα αντίστοιχα σχολεία. Καταλαβαίνετε φαντάζομαι, και από την απάντηση σας αυτό προκύπτει, ότι δεν μπορεί να καλυφθεί η ανάγκη της διαπολιτισμικής εκπαίδευσης στα κανονικά δημοτικά σχολεία. Είναι μια ιδιαίτερη μορφή εκπαίδευσης που απαντά σε συγκεκριμένες κοινωνικές ανάγκες. Κι αυτή η κοινωνική ανάγκη υπάρχει από ό,τι καταλαβαίνω. Δεν είναι μια επιλογή την οποία έχουν οι γονείς για κάτι διαφορετικό για το παιδί τους. Είναι ανάγκη. Άρα, φανταστείτε έναν γονιό από προσφυγική δομή ο οποίος θα γράψει το παιδί του στο δημοτικό γιατί δεν βρίσκει κάτι άλλο στην πλατφόρμα και μετά μπορεί να ζητήσει μεταγραφή, εφόσον μάθει ότι υπάρχει διαπολιτισμικό σχολείο. Δεν γίνονται αυτά τα πράγματα. Δεν είναι αυτό στήριξη της διαπολιτισμικής εκπαίδευσης.

Αυτό, λοιπόν, που ρωτάμε είναι: Τι μέτρα θα πάρετε προκειμένου να ενημερωθούν οι γονείς ότι υπάρχουν αυτά τα σχολεία, να στηριχθεί η φοίτηση σε αυτά, να διευκολυνθούν οι μαθητές να πηγαίνουν σε αυτά τα σχολεία. Είναι απαραίτητη η ύπαρξή τους για την ομαλή ένταξη των μικρών παιδιών που έρχονται από ξένες χώρες στη χώρα μας για να ενταχθούν και στην κοινωνία μας.

Άρα, ποια είναι η πολιτική του Υπουργείου σ’ αυτό το θέμα; Τι σκοπεύετε να κάνετε; Φθίνουν οι εγγραφές, και το ξέρετε ότι φθίνουν οι εγγραφές στα διαπολιτισμικά σχολεία, ενώ μεγαλώνει η ανάγκη. Αυτή την αντίφαση, προφανώς, πρέπει να την αντιμετωπίσει το Υπουργείο με συγκεκριμένα μέτρα. Αυτό ρωτάμε και δεν έχουμε πάρει απάντηση.

Επίσης, παρατηρήσαμε χθες στο νομοσχέδιο που ψηφίστηκε ότι υπήρχε μια διάταξη για την κάλυψη των αναγκών μεταφοράς των μαθητών στα ειδικά σχολεία και σχεδιάζεται μια λύση. Ακόμα κι εκεί δεν φάνηκε να προβλέπεται κάτι για τη διαπολιτισμική εκπαίδευση.

Άρα, επανέρχομαι: Τι μέτρα θα πάρετε προκειμένου να στηρίξετε τη διαπολιτισμική εκπαίδευση, να μην χαθούν θέσεις εργασίας στα υφιστάμενα σχολεία, να στηριχθούν οι εγγραφές σε αυτά τα σχολεία ώστε να συνεχίσουν να διεκπεραιώνουν τον ρόλο τους;

Και ξέρετε κάτι; Έχει πάρα πολύ μεγάλη σημασία, ειδικά σ’ αυτά τα σχολεία, να λειτουργούν ειδικά προγράμματα. Δεν φτάνει δηλαδή το πρόγραμμα των υπόλοιπων δημοτικών. Πρέπει, και το ξέρετε πολύ καλά, ότι πρέπει οι εκπαιδευτικοί να ασχολούνται παραπάνω. Μάλιστα, είναι προς τιμήν τους το ότι παρά την υποστελέχωση καταφέρνουν και υλοποιούν αυτά τα προγράμματα, προκειμένου να βοηθήσουν αυτά τα παιδιά στην ένταξή τους. Ήταν πραγματικά ενδιαφέρουσα η επίσκεψη εκεί και σας καλώ να πάτε κι εσείς. Όμως, είναι και σαφές ότι εργάζονται πολύ πάνω από το προβλεπόμενο ωράριο εργασίας κι αυτό το κάνουν πραγματικά με αυτοθυσία οι ίδιοι οι εργαζόμενοι με ό,τι αυτό μπορεί να σημαίνει και για τη δική τους υγεία και την υπόλοιπη ζωή τους, αλλά και για την ποιότητα τελικά των παρεχόμενων υπηρεσιών προς τα παιδιά.

Άρα, παρακαλώ, κύριε Υπουργέ, απαντήστε μας στο ερώτημα τι μέτρα θα πάρει η Κυβέρνησή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Πρώτα από όλα, όσον αφορά τη μεταφορά των μαθητών και των μαθητριών, να σας υπενθυμίσω ότι η αρμοδιότητα ανήκει αποκλειστικά στην Περιφέρεια Αττικής και σύμφωνα και με το θεσμικό πλαίσιο.

**ΑΦΡΟΔΙΤΗ ΚΤΕΝΑ:** Τα ίδια και τα ίδια.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Αυτή είναι η αλήθεια, όσο κι αν δεν θέλουμε να δούμε. Παρόλα αυτά, το Υπουργείο συνεργάζεται πάντα με τις τοπικές αρχές γιατί στόχος μας είναι κανένα παιδί να μην μπορεί να πηγαίνει σχολείο εξαιτίας της μετακίνησης. Οπότε, εκ των πραγμάτων, προσπαθούμε να λύσουμε ακόμα και θέματα που δεν αφορούν αποκλειστικά τη δική μας αρμοδιότητα.

Κύρια συνάδελφε, για εμάς η πλήρης ένταξη όλων των μαθητών στο εκπαιδευτικό σύστημα είναι πρωταρχικό μέλημα και το αποδεικνύουμε με πράξεις. Θα είμαι πολύ συγκεκριμένος. Τη φετινή σχολική χρονιά για πρώτη φορά οι αναπληρωτές εκπαιδευτικοί δευτεροβάθμιας εκπαίδευσης που θα εργαστούν σε τάξεις υποδοχής θα είναι όλοι εκπαιδευτικοί πλήρους ωραρίου. Όπως ίσως γνωρίζετε, μέχρι και την προηγούμενη σχολική χρονιά οι εκπαιδευτικοί των τάξεων υποδοχής ήταν όλοι μειωμένου ωραρίου. Πλέον οι εκπαιδευτικοί των τάξεων υποδοχής της δευτεροβάθμιας, πέραν των καθορισμένων ωρών γλωσσικής διδασκαλίας, θα παρέχουν και υποστήριξη παράλληλης διδασκαλίας εντός της κανονικής τάξης και σε μαθήματα άλλων γνωστικών αντικειμένων με αποκλειστικό σκοπό την ανάπτυξη της ελληνόγλωσσης επάρκειας.

Συγκεκριμένα, σας ενημερώνουμε ότι και το Πειραματικό Δημοτικό Σχολείο Διαπολιτισμικής Εκπαίδευσης Αλσούπολης, το οποίο επισκεφτήκατε πρόσφατα, έχει στελεχωθεί από το απαραίτητο ειδικό εκπαιδευτικό βοηθητικό προσωπικό, καθώς και από εκπαιδευτικούς ειδικοτήτων, σύμφωνα με τις ανάγκες του, και θα λειτουργήσει απρόσκοπτα από την έναρξη του σχολικού έτους 2025-2026 ως εξής:

Πρώτον, τμήμα ένταξης. Δεύτερον, τάξεις υποδοχής: Ζώνη 1, μαθητές με ελάχιστη ή μηδενική γνώση της ελληνικής γλώσσας. Τρίτον, τάξεις υποδοχής: Ζώνη 2, μαθητές με μέτριο επίπεδο ελληνομάθειας το οποίο δύναται να δημιουργεί δυσκολίες στην παρακολούθηση των μαθημάτων στην κανονική τάξη. Τέταρτον, παράλληλες στηρίξεις. Πέμπτον, πρόγραμμα ενισχυτικής διδασκαλίας. Έκτον, επίσκεψη ψυχολόγου μια φορά την εβδομάδα. Έβδομον, το σχολείο είναι ήδη ενταγμένο στο δίκτυο σχολικών βιβλιοθηκών. Και, όγδοον, το σχολείο συμπεριλαμβάνεται στα σχολεία που ενισχύονται από τον θεσμό των σχολικών γευμάτων.

Θέλω να κλείσω αυτήν τη συζήτηση με μια πλατιά εικόνα. Η φροντίδα για τα παιδιά των διαπολιτισμικών σχολείων, επειδή το θέσατε, δεν είναι μια «ειδική μέριμνα» στο περιθώριο. Είναι μέρος της καθημερινής προσπάθειας να έχουμε ένα σχολείο που δεν αφήνει κανέναν πίσω. Σε όλα τα ζητήματα που αφορούν και άπτονται της διαπολιτισμικής εκπαίδευσης, και δεν αναφέρομαι μόνο στην εγγραφή των μαθητών και των μαθητριών αλλά και στον αριθμό τους μέσα στην τάξη, στους εκπαιδευτικούς που υπηρετούν αυτά τα σχολεία, στο ωράριο, στις οργανικές τους θέσεις, δίνεται από εμάς η απαραίτητη προσοχή και πραγματοποιούνται οι απαραίτητες ενέργειες, ώστε να υπάρξει η καλύτερη δυνατή λύση.

Γι’ αυτόν τον λόγο η Κυβέρνησή μας για πρώτη φορά από το 2021 προέβη στη σύσταση πεντακοσίων πενήντα θέσεων ψυχολόγων και πεντακοσίων πενήντα θέσεων κοινωνικών λειτουργών στα γενικά σχολεία. Ειδικά, το Δημοτικό Σχολείο Διαπολιτισμικής Εκπαίδευσης της Αλσούπολης, στο οποίο αναφερθήκατε, συμπεριλήφθηκε στην ομάδα σχολείων της Β΄ Αθήνας στην οποία τοποθετήθηκε ψυχολόγος.

Επιπλέον, με τον πρόσφατο νόμο που ψηφίσαμε τον Αύγουστο, ιδρύονται εξακόσιες νέες θέσεις ψυχολόγων και εξακόσιες νέες θέσεις κοινωνικών λειτουργών. Αυτό σημαίνει ότι σε τρεις χιλιάδες σχολεία σε όλη τη χώρα θα υπάρχει σταθερή συστηματική ψυχοκοινωνική υποστήριξη.

Παράλληλα, από το 2019 μέχρι και σήμερα, έχουμε προχωρήσει σε πάνω από τεσσερισήμισι χιλιάδες μόνιμους διορισμούς στην ειδική αγωγή και ενόψει της νέας χρονιάς έχουμε προβεί στην ίδρυση τριών χιλιάδων τετρακοσίων σαράντα οκτώ νέων τμημάτων ένταξης.

Δεν είναι αριθμοί, κυρία συνάδελφε, χωρίς περιεχόμενο, είναι άνθρωποι μέσα στις τάξεις οι οποίοι προσφέρουν φροντίδα και γνώση.

Θέλω λοιπόν να τονίσω, για να κλείσω, ότι για εμάς η διαπολιτισμική εκπαίδευση δεν είναι απλώς μια θεσμική υποχρέωση, είναι ένα στοίχημα κοινωνικής συνοχής και είναι το μήνυμα ότι κάθε παιδί, όποια και αν είναι η γλώσσα του, αξίζει ίσες ευκαιρίες, υποστήριξη και αγάπη.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Ερωτάται το Σώμα: Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 10:00΄ λύεται η συνεδρίαση για τη Δευτέρα 1η Σεπτεμβρίου 2025 και ώρα 14:00΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.

Καλό Σαββατοκύριακο!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**